નવી દિલ્હીઃ ભારતીય ક્રિકેટ ચાહકો જેટલા ઉત્સાહથી ચેમ્પિયન્સ ટ્રોફીના ફાઇનલની રાહ જોઈ રહ્યા હતા એટલી જ નિરાશાથી હવે આ મુકાબલો ભુલાવી દેવા ઇચ્છે છે. વિરાટ કોહલીનું બેટ, કેપ્ટનશિપ અને નસીબ – ૧૮ જૂનના એક દિવસ પહેલાં સુધી દરેક મામલામાં તેનો સાથ આપી રહ્યું હતું, પરંતુ એક જ દિવસમાં બધું જ બદલાઈ ગયું. જે ક્રિકેટ ચાહકો કોહલીને ચેઝ માસ્ટર (લક્ષ્યનો પીછો કરનાર) કહેતા થાકતા નહોતા તે લોકો હવે ટોસ જીતીને પહેલી બેટિંગ કરવાના તેના નિર્ણય સામે સવાલ ઉઠાવી રહ્યા છે. કેપ્ટન કૂલના નામથી મશહૂર મહેન્દ્રસિંહ વિકેટકીપર તરીકે મેદાન પર હાજર હતો, પરંતુ ટીમનું નેતૃત્વ તો કોહલીના હાથમાં જ હતું. ફાઇનલમાં પાકિસ્તાની ટીમે સારું પ્રદર્શન કર્યું તેની પાછળ કોહલીના કેટલાક નિર્ણયો પણ જવાબદાર હતા જ. ધોની જ્યારે કેપ્ટન હતો ત્યારે આવા સમયે નીડર નિર્ણયો લઈને મેચનું પાસું પલટી નાખતો હતો. કદાચ પાકિસ્તાન સામે પણ આવું થઈ જ શક્યું હોત. કોહલીએ ક્યાં ભૂલ કરી અને તેના સ્થાને ધોની જો કેપ્ટન હોત તો કદાચ શું કરત એ જાણવું બહુ જ દિલચસ્પ બની રહેશે.